JAURLARITZAKO LEHENDAKARIAK (Urkullu Renteria) (EAJ, 2018-11-23):
Eskerrik asko, legebiltzar-buru andrea.
Urruzuno jauna, diagnostikoa, estrategia, ahuldadea, zer egingo dugun, itoa, despropositoa... Diagnostikoaz hitz egin duzu eta diagnostikoa oinarritzen duzu hasiera batean  - behintzat zure parte-hartzearen hasiera luze batean oinarritzen duzu -  egun batean gertatutakoaz, eta diagnostikoa egiterakoan kontuan izan behar da ordutik hona ere zer geratu egin den eskualdatzearen kontuan hain zuzen ere.
Nolanahi ere azkeneko galdera da interpelazioan planteatzen didazuna. Zein asmo du lehendakariak eskumenen transferentzia gauzatzeko? Hori da galderan planteatzen didazuna.
Beno, ba nire asmoa eta nire Gobernuarena programa betetzea da. Nire Gobernuarena programa betetzea da eta Gernikako Estatutua osorik betetzeko helburua gure programan dago. Hori lortze aldera egiteke dauden transferentzia buruzko txostena egin dugu; hori lortze aldera Eusko Legebiltzarrak aurtengo apirilaren 12an eta ekainaren 28an legez besteko proposamen bat onartu eta berretsi egin zuen.
Proposamen horretan Espainiako Gobernuari eskatzen zaio lanerako egutegi bat eta plan bat. Hori lortze aldera, egunero eta egungo eta aurreko Espainiako presidenteei karta bidez helarazi nien Legebiltzar honek oinarritutako edo onartutako proposamen hori. Nire asmoa da eskualdatze prozesua bukatzeko ahalegin guztiak konpartitzea. Hitza eta ekintza politikoa uztartzea ezinbestekoa delarik nire ustez.
Gaur aipatu egin dituzun edo aipatzen dituzun transferentzia zehatzen gainean esan diezazuket duela gutxi aditzera eman nuen itxaropena akordio bilakatu dela eta bai, agian ez hiru transferentzietan, baina bai hiru transferentzietako batzuetan eta hiru transferentzietan esango nuke negoziazio bat beharrezkoa izan da. Ez da nahikoa Auzitegi Konstituzionalak ebatzitakoa, baizik eta eskualdatzea gauzatu ahal izateko negoziazio bat beharrezkoa da.
Lehen akordio bat izan da, lehen urrats bat, Eusko Jaurlaritzan positibotzat jotzen dugu urrats hori, elkar ulertzearen eszenatoki berrian jartzen gaituelako. Ministro baten hitzak batzuk izan zein bestelakok izan.
Egia da, materia baten inguruko akordioak ez dakarrela halabeharrezko adostasun automatikorik oraindik. Eskualdatu gabe dauden eskumen guztiei dagokionez behintzat. Badakit, badakit eta onartu egiten dut.
Baina utzidazu gaur behintzat baikorra izaten, neurriz, baina baikorra. Azken finean, zazpi urteren ostean, bai, Espainiako Gobernuak azken negoziazio honetan beste jarrera bat agertu egin duelako, hiru eskualdatzeen kontuan, edo hiru eskumenak eskualdatze kontuan beste jarrera bat agertu egin duelako. Eskertzen dugun negoziaziorako eta akordiorako jarrera positiboa.
Zuretzako emandako urratsa txikia izango da, ezin naiz hala ere, zurekin ados egon. Ez nator bat, lortutakoa ez baita garrantzirik gabeko gaia.
Lehenik, edozein transferentziak bere garrantzia eta inpaktua dituelako. Euskaditik eta Euskadirako kudeatzea ahalbidetzen baita. Eta bigarrenik esan bezala, jarrera berri baten keinu bat delako. Ez da nolanahiko keinua, eskualdatu gabe dauden 37 transferentziak osatzeko jo mugan jarriko gaituen egoerari blokeoa kentzea dakarrelako.
Ulertuko duzunez, ez da lehendakari edo Gobernu honen asmoa autokonplazentzia ezartzea, ezta transferitutakoaren garrantziari erreparatuta erdietsitako akordioa historikotzat jotzea ere.
Baina halaber, ez da lehendakari edo Gobernu honen asmoa ere lortutako adostasuna mespretxatu edo gutxiesteak. Batez ere, oraintxe bertan azaldu dizkizudan bi arrazoiengatik.
Ez da kontu hutsala Euskadik kudeatzea etorkizun hurbilean errepide bat izango denaren tartea, are gutxiago bi trenbide lineak. Uste dut egiaztatuta dagoela Euskadik egin duen kudeaketa bi esparru horietan.
Bi linea horien funtzio eta zerbitzuen eskualdaketa garrantzitsua da. Gaur egun, Adif-en titulartasunekoak dira eta orain, Espainiako Gobernuak interes orokorreko katalogazioa kenduko die bi linea horiei, ondorioz, transferentzia egin ahalko zaio gure erkidegoari.
Ez da kontu hutsala zazpi urte eta gero Espainiako Gobernuarekin akordio bat erdiestea, ez da kontu hutsala, konfiantza eta leialtasunezko giroa sortzea, behintzat niri dagokidan aldetik eta nire solaskidetzari dagokion aldetik.
Duela bi aste esan egin nizun bezala, berriro diotsut, hitza eta ekintza formula aplikatuz gero, arrakasta izatea espero dugu eta Espainiako Gobernuaren inplikazioa bilatzen jarraituko dugu Estatutu prozesua osatzeari begira.
Hitza eta ekintza transferentzia guztiak lortzeko. Baita espetxeetan ere, baita gizarte segurantzaren erregimen ekonomikoaren kudeaketarena ere. Denak, azken finean, denak, Gernikako Estatutuan jasota eta onartuta daude. Denak, legedira eta denak bete behar ditu Espainiako Gobernuak. Beraiena da legea betetzeko ardura.
Eta zure hitzetatik susmatzen dut, deserosotasun puntu bat edo deserosotasun puntu bat igarri egiten dut Gobernu hau gai delako akordioetara heltzeko Espainiako Gobernuarekin, akordioak Euskadirentzat onak izan arren.
Ulertzen dut Espainiako Gobernuarekin astelehenean sinatuko den akordioak agian zure interpelazioaren edukia hustu egin duela, baina nirekin bat egingo duzu, Urruzuno jauna, lortu dugun akordioa positiboa dela euskal gizartearentzat.
Eskerrik asko.